**ZAVEZA K SPOŠTOVANJU ČLOVEKOVIH PRAVIC PRI POSLOVANJU**

Človekove pravice so prirojene, neodtujljive, univerzalne, neločljive in medsebojno povezane. Predstavljajo minimalne pogoje, ki omogočajo, da vsi ljudje ohranijo dostojanstvo. Človekove pravice pripadajo nam vsem, a pri njihovem izvajanju moramo spoštovati tudi človekove pravice drugih. Spoštovanje človekovih pravic je je pokazatelj zrelosti družbenega in poslovnega okolja in je tako pomemben element družbene odgovornosti podjetja. Mehanizem varovanja in spoštovanja človekovih pravic je treba v poslovnih procesih upoštevati na vseh ravneh.

S podpisom tega dokumenta se kot podjetje zavezujemo k spoštovanju človekovih pravic v celotnem poslovnem procesu ter k izogibanju in preprečevanju možnih negativnih vplivov na človekove pravice.

Zaveza temelji na Splošni deklaraciji človekovih pravic, ki jo je Generalna skupščina OZN sprejela leta 1948, in na drugih relevantnih mednarodnih instrumentih s področja človekovih pravic ter na mednarodnih dokumentih s področja varovanja in spodbujanja spoštovanja človekovih pravic v gospodarskih dejavnostih, kot so Smernice OZN za spoštovanje človekovih pravic v gospodarstvu, Smernice OECD za večnacionalne družbe, Tripartitna deklaracija Mednarodne organizacije dela o večnacionalnih podjetjih in socialni politiki ter smernice s področja družbene odgovornosti (mdr. ISO 26000, GRI). Na nacionalni ravni to področje ureja Nacionalni akcijski načrt Republike Slovenije za spoštovanje človekovih pravic v gospodarstvu.

1. **SPOŠTOVANJE ČLOVEKOVIH PRAVIC KOT DEL POLITIKE PODJETJA –** Spoštovanje človekovih pravic bomo umestili med vrednote oziroma temeljna načela podjetja, v etični kodeks in druge ustrezne interne dokumente, ki bodo zagotavljali identifikacijo in njihovo operativno izvajanje v vseh poslovnih procesih.
2. **SKRBNIK ZA ČLOVEKOVE** **PRAVICE** – Imenovali bomo skrbnika za človekove pravice, ki bo spremljal in nadzoroval spoštovanje človekovih pravic, organiziral izobraževanja in vzpostavil mehanizem za obravnavanje kršitev. Poleg skrbnika bomo o vsebinah s tega področja ustrezno izobrazili tudi vodje in odgovorne osebe. Skrbniku bomo zagotovili pogoje za izvajanje rednih izobraževanj za vse zaposlene, ki bodo vključevala konkretne okoliščine in tveganja.
3. **SKRBNI PREGLED –** Za identifikacijo ključnih dejavnikov tveganja za kršitve človekovih pravic bomo izvedli skrbni pregled.Opravili ga bomo ob upoštevanju vseh poslovnih procesov. Vključili ga bomo v sistem upravljanja s tveganji ter v skladu z ugotovitvami vzpostavili mehanizem za odzivanje na nepravilnosti in mehanizem za omilitev posledic nespoštovanja človekovih pravic.
4. **POROČANJE –** Spoštovanje človekovih pravic bomo redno spremljali in o tem poročali v letnem ali trajnostnem poročilu.
5. **OZAVEŠČANJE/KOMUNICIRANJE IN PRITOŽBENI MEHANIZEM –** Zavezujemo se, da bomo o človekovih pravicah in poslovanju ozaveščali in izobraževali zaposlene in druge deležnike. Vzpostavili bomo notranji pritožbeni mehanizem, ki bo na voljo zaposlenim in drugim deležnikom, o njem pa bodo ustrezno obveščeni.
6. **SPOŠTOVANJE ČLOVEKOVIH PRAVIC V VREDNOSTNI VERIGI** – Spoštovanje človekovih pravic bomo spodbujali tudi pri poslovnih partnerjih.
7. **SODELOVANJE ZA VEČJE SPOŠTOVANJE ČLOVEKOVIH PRAVIC –** Kot podpisniki te zaveze bomo dejavno iskali skupne rešitve in sodelovali s ključnimi deležniki v želji po napredku v spoštovanju človekovih pravic pri poslovanju.

**S podpisom te izjave se zavezujemo, da bomo navedene ukrepe izvedli postopoma, najpozneje pa v treh (3) letih od podpisa te izjave.**

**Ljubljana, ……………………**

**Ime podjetja**